अगहन के बिरस्पत के पूजा के तियारी बुधवारे ले कर डारथे। लीपे अउठियाये के बाद फिले चाऊर ल चिक्कन पीस के ओ रेहन ले घर के माई दुआरी ले लेके पूजा के ठौर तक सरलग चउक पूरथे। चौक के बीच-बीच में लक्ष्मी माता के चरण बनाय जाथे। पूजा के ठौर म चौक उपर एक ठन पीढ़ा रख के ओखर ऊपर उज्जर कपड़ा बिछा के पयली, पौव्वा या फेर गिलास, लोटा चाऊर ले भर के ओखर ऊपर एक ठन पान, एक ठन सिक्का अऊ सुपारी रख देथें। कईझन मन पीढ़ा ऊपर नवा सूपा रखके ओखर उपर चांऊर भरे बरतन रख देथें अऊ आमा पान के गोबर के गौरी-गणेश बना के कलश बार के बुधवार के राते ले रख देय रहिथें। बिरहस्पत के दिन बड़े बिहनिया सूरुज उगे के पहिली नहा-धो के पूजा कर डारथें। पूजा मां जौन फल फुल्हैरी अउ चुरै रोटी-पीठा के भोग लगाथें। सांझ के घर भर में देवारी कस दिया बारथे अऊ लक्ष्मी दाई के आरती उतारथें।
कहिथें एक घांव नारदमुनि धरती रे हालचाल देखे बर आइन। ओ दिन अगहन के बिरस्पत रहय। जम्मो गांव अउ सहर मन में चौक-चांदन देवाय रहय। शंख-घंटा बाजच रहय। धूप, अगरबत्ती अउ होम हवन के महक चारों कोंटा म पसर गे रहय। नारदमुनि ल येखर कारण जाने के मन होईस तब उन पाराशर ऋषि तीर पहुंच गईन अऊ पूछीन महाराज! आज ये पृथ्वी लोक म काखर पूजा होवत हे। ये पूरा धरती काबर अतेक सजे-धजे हावय।
पराशर ऋषि कहीन- आज अगहन के बिरहस्पत हवय। आज के दिन पूरा भारतवर्ष के मन लछमी माता के पूजा करथें तेखरे सेती घर दुआर ल सजाय हवयं। शंख, घण्टी ओखरे सेती बाजत हावय अऊ ओखरे धूप गंध महर महर करत हावय। नारद ऋषि ल फेर पूछीन- ये पूजा कइसे सुरु होइस तेला बतावव?
पराशर ऋषि कहीन- एक घांव भगवान विष्णु अऊ लक्ष्मी माता गोठियात बइठे रहीन हे। भगवान विष्णु कहीन- आज धरती मां का होवत हे अड़बड़ महर-महर हवा आवत हावय। लछमी दाई कहीन आज अगहन के बिरहस्पत बार हे तो मोर भक्त मन मोर पूजा पानी करत हावयं। आप मोला आज्ञा देतेव तो मैं धरती मां जाके भक्त मन ला देख के आतेंव। भगवान विष्णु लक्ष्मी माता ल जाये बर तो हामी भर दिन। फेर उन ल लागीस की दाई के मन में घमण्ड आगे हे। तौ माता के पहुंचे के पहिली ओ गांव के जम्मो झन ला अच्छा गहरी नीद म सुता दिन। लछमी दाई, बुढिय़ा के रूप धर के लउठी टेकत जेन गांव म पहुंचिन पूरा गांव निच्चट सुन्न पड़े रहय। लक्ष्मी माता बहुत दुखी होगे अऊ लहुटे लागीस। तौ गांव के बाहिर वीरान जगह मां एक ठन छोटे से साफ सुथरा झोपड़ी ल देखिन तौ जाने के मन लेके वो झोपड़ी म खुसरगे। झोपड़ी म एक झन सियान गरीब डोकरी रहय ओखर तीर कुछु च नहीं रहिस हे। तभो ले अपन शक्ति भर पूजा करत रहय। ओला देख के लछमी माता खुस होके ओला घर-दुआर, धन दोगानी सब के आशीष दे के। अपन धाम लहुट गे तब भगवान माता ल ओखर घमण्ड के कारण अपन घर म नई खुसरन दईन। तौ माता ओमन ला सराप देके समुंदर के तीर म रहे लागीन अऊ उंखर सराप के मारे भगवान विष्णु ल भीख तक मांगे ल पड़ीस। ओखरे मं भगवान लछमी के द्वारा जाके भोजन पानी मांग के खईन-पीईन अऊ कहीन प्रसाद खाये म ऊंच-नीच, जात-पात कखरो बिचार नहीं करना चाही। तौन दिन ले ये धरती मां अगहन के बिरस्पत के दिन लक्ष्मी अऊ विष्णु दूनों झन के पूजा होथे अऊ भगवान के आशीष मिलथे। नारद मुनि पराशर ऋषि ल धन्यवाद दे के आगू बढग़े। लछमी दाई के कहानी म अपन ताकत के घमण्ड नहीं करना चाही अऊ दूसर बात कोनो ल कमजोर नहीं बताये गे हे। उही दिन भगवान विष्णु कहीन- अगहन महिना के बिरस्पत के दिन लक्ष्मी माता के पूजा करे ले मन के साध पूरा होही अऊ धन दोगानी घलोक के मिलही।
2. दूसर कहिनी सोनादाई के कहिनी मां बताय गे हे के आदमी पास सब किसिम के सुख आ जाथे तौ मनसे अपन आप ल सबले बड़ ताकत वाले समझे लगथे। कभू-कभू ये भरम ओखर विनास के कारण बन जाथे।
एक सहर में एक बहुत पइसा वाले सेठ रहय ओखर तीर कोनो किसिम के कमी नहीं रहीस। सेठानी घलो बहुत सुन्दर रहय। सेठ-सेठानी दूनो झन अपन से बड़े कोनो ल नहीं मानत रहीन। कभी पूजा नइ करयं। दान दक्षिणा घलो कभूच नई करत रहीन। उंखर एक झन बेटी रहय ओखर नाम सेठ-सेठानी मन सोना रखे रहीन। सोना के सुभाव दाई-ददा ले बिल्कुलेच अलग रहय। ओ ह पूजा करय दान-धरम करय अउ दीन दुखी मन के मदद करय। एक घांव अगहन के बिरस्पत के दिन सोना बेटी बने चउंक चांदन करके पूजा करत रहय तत के बेरा लक्ष्मीदाई निचट गरीबहीन डोकरी के रूप बना के सेठ के घर के आगू जाके खड़े होगे। सेठानी ओला देख के गुस्सा गें अपन दासी मन ल ओला हटाये बर कहीस। सोना ओला देखके बइठारिस पानी परसाद देइस सियान डोकरी सोना ले खुस हो के आशीष देवत चले गे। माता के आशीष ले सोना के बिहाव अच्छा घर में होगे फेर ओखर बिदा होतेच ओखर दाई-ददा के धन दोगानी जम्मो सिरागे। कंगाली आगे ओमन कहूं भीखो मांगे बर जावंै तो लोगन मन ओमन ल दुत्कार के भगा देवयं। भूख-पियास अऊ सियानी काल बहुत दुखी होगे।
सोना ल जब मालूम होईस तौ ओहा एकठन कोंहड़ा ल भीतरी के गूदा निकाल के खाली करके ओ मां पैसा-रुपिया भर के अपन दाई-ददा बर पहुंचा दिस फेर जब ओमन कोंहड़ा ल खोल के देखिन तौ भूसा-कचरा मिलिस। ओमन बहुत दुखी होगें। अपन बेटी बर संदेस पठोइन बेटी तहूं हमन ले हंसी-ठठ्ठा करत हावस। तब सोना ल सुरता आईस के सियान डोकरी भीख मांगे बर आय रहीस अऊ दाई-ददा मन ओखर अपमान करे रहीन। तब ओहा मोला सुखी रहे के आसी दे रहीन लेकिन दाई-ददा ल सात चमड़ी उघाड़ तक दुखी होये के सराप दे रहीन। वो दिन बिरस्पवार रहय। बने चेत लगा के पूजा करीस अऊ लक्ष्मी दाई ले दाई-ददा ल माफी दे के बिनती करीस अऊ दाई-ददा ल भेंटे बर गईस तो दूनो झन पानी तक बर तरसत रहयं अऊ एक ठन पेड़ के नीचे बइठे रहयं। सोना ऊंहा पहुंच के एक ठन बोईर के कांटा तोड़ के ओ मन ल गड़ा दिस। दाई-ददा तडफ़े लगीन। जब बहुत भीतरी तक कांटा गडग़े खून बोहाय लगीस तब वो कांटा ल खींच के ओम मन ल परसाद खवाईस अउ अपन घर जाये बर कहीस। जब ओमन घर पहुंचिन। घर जस के तस होगे रहय। जम्मो नौकर-चाकर हाली मोहाली घर के काम काज करत रहयं। सेठ-सेठानी ल आय देख के बने आरती उतार के परघाईन अउ सेठ-सेठानी मन ल घलो सीख मिलगे ओ मन सब के दुख-पीरा ल समझे लगीन। लक्ष्मी दाई के पूजा पानी करयं। अइसने ओमन के दिन फिरगे जइसे ओमन के दिन फिरीस सबके फिरै।
- जयश्री शर्मा
bho_Deva hne_Deva hne_Deva hne_Deva hne_Deva hne_Deva hne_Deva mai_Deva